Međunarodni biro za obrazovanje

**Međunarodni biro za obrazovanje** (engl. *International Bureau of Education*, **IBE-UNESCO**) je institut prve kategorije u okviru UNESCO-a, specijaliziran za obrazovne sadržaje, metode i strukture. Njegova misija je doprinos razvoju kvalitetnog obrazovanja za sve (*Education for All* – EFA).

IBE razvija međunarodne mreže za razmjenu stručnih znanja o razvoju kurikuluma u svim regijama svijeta. Također promoviše inovativne pristupe u dizajnu i implementaciji kurikuluma, unapređuje praktične vještine i podstiče međunarodni dijalog o obrazovnim politikama i praksama.

Osnovan 1925. kao privatna institucija, IBE je 1929. prerastao u međuvladinu organizaciju, a od 1946. uspostavlja formalnu saradnju s UNESCO-om, da bi 1969. bio u potpunosti integrisan u njegov institucionalni okvir.

U početnom periodu djelovanja, Međunarodni biro za obrazovanje funkcionisao je kao manja nevladina organizacija usmjerena na razvoj obrazovanja i naučna istraživanja. Rad organizacije podržavao je međunarodni krug uglednih intelektualaca i naučnika, uključujući i Alberta Einsteina.

### Služba za intelektualnu pomoć ratnim zarobljenicima 
Tokom 1939. Međunarodni biro za obrazovanje uspostavio je Službu za intelektualnu pomoć ratnim zarobljenicima (*Service of Intellectual Assistance to Prisoners of War* – SIAP), na osnovu odredbi Ženevske konvencije iz 1929.. Osnovna svrha ove službe bila je omogućavanje pristupa obrazovnim i intelektualnim sadržajima ratnim zarobljenicima tokom Drugog svjetskog rata.

U realizaciji ovog programa Međunarodni biro za obrazovanje sarađivao je s Međunarodnim komitetom Crvenog krsta (MKCK), koji je pružao potrebne informacije za funkcioniranje službe. Projekat se ubrzo proširio, te je do kraja rata obuhvatio distribuciju više od 500.000 knjiga zarobljenicima u različitim logorima.

Služba za intelektualnu pomoć ratnim zarobljenicima je, također, organizovala tzv. ″univerzitete u internaciji″ i studijske grupe unutar zarobljeničkih logora, omogućavajući zarobljenicima nastavak obrazovnih aktivnosti u ograničenim uvjetima.

U početnoj fazi projekat je finansiralo Savezno vijeće Švicarske, dok su kasnije, uslijed povećanih potreba, uvedeni dodatni mehanizmi finansiranja. Među njima se izdvaja izdavanje poštanskih maraka od 1940., čijom su prodajom osiguravana sredstva za daljnje provođenje aktivnosti.

### Odnos i integracija s UNESCO-om 
Međunarodni biro za obrazovanje (IBE) bio je nezavisna organizacija tokom prvih 44 godine svog postojanja. Kada je 1945. osnovan UNESCO, IBE je učestvovao u razvoju njegovih obrazovnih programa, čime je uspostavljena prva u nizu saradnji s novouspostavljenom agencijom Ujedinjenih nacija. Do 1952. formirana je stalna zajednička komisija s ciljem osiguravanja efikasne saradnje između IBE-a i UNESCO-a, a ove dvije institucije započele su i zajedničku organizaciju Međunarodne konferencije o javnom obrazovanju.

Integracija Međunarodnog biroa za obrazovanje u UNESCO odvijala se u kontekstu već uspostavljene saradnje i prepoznate stručne uloge IBE-a u oblasti komparativnog obrazovanja. Kao jedna od prvih međuvladinih platformi za obrazovnu saradnju, IBE je razvio metodološke i programske osnove koje su kasnije integrisane u šire obrazovne inicijative UNESCO-a.

U okviru obnovljenog mandata, IBE-UNESCO djeluje s ciljem da:
* konsolidira i poveže aktivnosti UNESCO-a u oblasti kurikuluma, razvijajući viziju usmjerenu ka budućnosti koja doprinosi pravednom i inkluzivnom obrazovanju i održivom razvoju za sve,
* razvija bazu znanja o kurikulumu kroz savremena i napredna istraživanja i komparativne studije i stavlja na raspolaganje metodološke alate, modele kurikuluma i primjere dobre prakse,
* razvija standarde, normative i instrumente u oblasti kurikuluma koji mogu usmjeravati i podržavati države članice u definisanju javnih politika i strategija, kao i odgovoriti na njihove potrebe u razvoju i reformi kurikuluma.

## Reference 
## Vanjski linkovi 
* 


Kategorija:Međunarodne organizacije
Kategorija:Organizacije osnovane 1925.
Kategorija:Specijalizirane agencije Ujedinjenih nacija